Document ID: 32013R0463

UREDBA KOMISIJE (EU) št. 463/2013
z dne 17. maja 2013
o spremembi Uredbe (ES) št. 2003/2003 Evropskega parlamenta in Sveta o gnojilih zaradi prilagoditve prilog I, II in IV k Uredbi tehničnemu napredku
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 2003/2003 Evropskega parlamenta in Sveta z dne 13. oktobra 2003 o gnojilih (1) ter zlasti člena 31(1) in (3) Uredbe,
ob upoštevanju naslednjega:
(1)
Beseda „kajnit“ se v preglednici A.3 Priloge I k Uredbi (ES) št. 2003/2003 uporablja kot tipska oznaka gnojila za naravno kalijevo sol. Beseda kajnit se je zdaj začela uporabljati le za določeno vrsto naravne kalijeve soli, zaradi česar bi bilo lahko trgovanje za proizvajalce, ki želijo prodajati druge vire kalijevih soli, omejeno. Da bi se taka omejitev preprečila in s tem olajšal dostop kmetov do več vrst kalijevih soli v državah članicah, bi bilo treba pri vnosih za to vrsto gnojila uporabljati splošnejšo tipsko oznako, sklicevanja na kajnit pa bi bilo treba ustrezno prilagoditi. Proizvajalcem naravnih kalijevih soli bi bilo treba zagotoviti prehodno obdobje, da bodo lahko označevanje proizvodov prilagodili novim predpisom.
(2)
Lignosulfonska kislina je kompleksna snov, ki se pridobiva iz različnih virov lesa. Ker se stopnje kakovosti na trgu zelo razlikujejo, je pomembno zahteve glede kakovosti, ki jih morajo izpolnjevati proizvodi, da se lahko tržijo kot gnojilo ES, prilagoditi tehničnemu napredku.
(3)
Sredstva za apnjenje, ki se imenujejo tudi apnena gnojila, zmanjšujejo kislost tal, pri čemer lahko zagotavljajo tudi magnezijeva in/ali kalcijeva hranila. Proizvajalci sredstev za apnjenje se srečujejo z različnimi nacionalnimi pravili, ki izkrivljajo notranji trg. Sredstva za apnjenje bi bilo zato treba dodati na seznam vrst gnojil, ki so opisana v Prilogi I k Uredbi (ES) št. 2003/2003, da bi se omogočil njihov prost pretok na notranjem trgu. Poleg tega je Evropski odbor za standardizacijo (CEN) razvil standarde EN za analitske metode za sredstva za apnjenje. Da bi bila skladnost s temi standardi obvezna, bi jih bilo treba vključiti v Prilogo IV k Uredbi (ES) št. 2003/2003 o metodah vzorčenja in analize.
(4)
Proizvajalcem sredstev za apnjenje bi bilo treba zagotoviti prehodno obdobje za prilagoditev novim standardom EN.
(5)
Priloga II k Uredbi (ES) št. 2003/2003 določa dovoljena odstopanja od deklarirane vsebnosti hranil. Prilogo II bi bilo treba spremeniti, da bodo vanjo vključena dovoljena odstopanja v zvezi s sredstvi za apnjenje.
(6)
Uredba (ES) št. 2003/2003 določa, da se mora nadzor gnojil ES izvajati v skladu z metodami vzorčenja in analize iz Priloge IV k Uredbi. Vendar nekatere od navedenih metod niso mednarodno priznane in bi jih bilo treba nadomestiti s standardi EN, ki jih je nedavno razvil Evropski odbor za standardizacijo.
(7)
Uredbo (ES) št. 2003/2003 bi bilo zato treba ustrezno spremeniti.
(8)
Ukrepi iz te uredbe so v skladu z mnenjem odbora, ustanovljenega s členom 32 Uredbe (ES) št. 2003/2003 -
SPREJELA NASLEDNJO UREDBO:
Člen 1
Spremembe
1. Priloga I k Uredbi (ES) št. 2003/2003 se spremeni v skladu s Prilogo I k tej uredbi.
2. Priloga II k Uredbi (ES) št. 2003/2003 se spremeni v skladu s Prilogo II k tej uredbi.
3. Priloga IV k Uredbi (ES) št. 2003/2003 se spremeni v skladu s Prilogo III k tej uredbi.
Člen 2
Prehodne določbe
Z odstopanjem od drugega odstavka člena 3 lahko proizvajalci uporabljajo določbe iz točke 1 Priloge I pred 7. decembrom 2014.
Člen 3
Začetek veljavnosti
1. Ta uredba začne veljati dvajseti dan po objavi v Uradnem listu Evropske unije.
2. Točka 1 Priloge I se uporablja od 7. decembra 2014.
3. Točka 3 Priloge I, točka 2 Priloge II in točka 4 Priloge III se uporabljajo od 7. junija 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. maja 2013

Labels: 7
3
6